Prinsipper for åpenhet i Nors Redaktørforening – vedtatt i NR-styret 8. mai 2012

1. NR-styrets møter

a) NR-styrets møter er i utgangspunktet åpne.

b) Møtene kan lukkes under behandlingen av

* Saker som berører enkeltmedlemmer eller noens personlige forhold
* Saker som berører NRs forhandlingsposisjon overfor andre parter, eller andre hensyn

av strategisk art

* Sekretariatets drifts- og statusrapporter

c) Overføring av lyd og bilde fra møtene må, av praktiske grunner, avklares i forkant.

2. NR-styrets dokumenter

a) NR-styrets dokumenter er offentlige fra det tidspunkt de er gjort tilgjengelige for NR-styrets medlemmer.

b) Unntak kan gjøres for

* Dokumenter med opplysninger om enkeltmedlemmer eller noens personlige forhold
* Dokumenter som berører NRs forhandlingsposisjoner over andre parter eller andre

hensyn av strategisk art.

- Sekretariatets drifts- og statusrapporter

c) Dokumentene publiseres på NRs hjemmesider fra det tidspunkt de er offentlige. Referater fra styrets møter er offentlige og gjøres tilgjengelige fra det tidspunkt de er godkjent av styret.

3. Øvrige dokumenter

a) Inn- og utgående dokumenter i NR er i utgangspunktet offentlige fra det tidspunkt de er mottatt eller avsendt.

b) Unntak kan gjøres for opplysninger som gjelder enkeltmedlemmers personlige forhold, eller som berører NRs forhandlingsposisjoner over andre parter eller av andre hensyn av strategisk art.

c) Unntak kan også gjøres for dokumenter som er under utarbeidelse, så som utkast, foreløpige rapporter og arbeidsnotater.

d) Ferdigstilte dokumenter som kan antas å ha offentlig interesse publiseres i størst mulig utstrekning på NRs hjemmesider. For øvrig vurderes innsyn på forespørsel.

e) NR-sekretariatet gis fullmakt til å vurdere hvilke dokumenter som publiseres på NRs hjemmesider og i hvilken utstrekning innsyn for øvrig skal gis på forespørsel.

4. Medlemslister

NRs medlemslister er offentlige. Enhver kan på forespørsel få oppgitt hvem som er medlemmer i NR, og også få tilsendt lister med opplysninger om navn, stilling og arbeidsgiver. Lister med kontaktinformasjon (adresse, telefon, epost) kan bare utleveres etter godkjenning fra styret. Slik utlevering skal kun skje til bruk for formål som kan være av stor interesse for NRs medlemmer og kun til seriøse, ikke-kommersielle aktører.

5. Ansettelser

Søkerlister i forbindelse med ansettelser i Norsk Redaktørforening er offentlige fra det tidspunkt søknadsfristen utløper.

6. NRs landsmøter

NRs formelle landsmøter bør være åpne, slik praksis har vært til nå. NR-styret vil fremme forslag om dette i forslag til forretningsorden for neste landsmøte, og også utrede endringer i vedtektene, slik at dette slås fast uttrykkelig. Styrets utgangspunkt er at møtene kun kan lukkes i enkeltsaker, etter vedtak med 2/3 flertall av landsmøtet selv.

7. Nasjonale møter

NRs nasjonale faglige samlinger (vår- og høstmøter) er i utgangspunktet åpne for deltakelse også for ikke-medlemmer. Det forutsettes at ikke-medlemmer avkreves en deltakeravgift som ikke er lavere enn hva medlemmene betaler.

8. Faglige samlinger, kurs

Faglige samlinger og kurs er i utgangspunktet forbeholdt NRs medlemmer, eller (i de tilfellene hvor midler fra NRs vederlagsfond inngår som en del av finansieringen) deltakere som oppfyller kriteriene for NR-medlemskap.

9. NRs regionforeninger

I likhet med NRs landsmøte, bør de formelle årsmøtene i NRs regionforeninger være åpne. I likhet med spørsmålet om åpenhet på NRs landsmøter (se punkt 5), vil styret også for regionforeningene utrede en vedtektsendring som kan gjøre dette formelt. Regionforeningen bør ellers selv avgjøre hvordan de vil praktisere åpenhet rundt egne møter og dokumenter.

10. NRs vederlagsfond

Styret i NRs vederlagsfond avgjør selv i hvilken grad og på hvilken måte de vil praktisere åpenhet knyttet til sine beslutningsprosesser og sitt arbeid.